Eg vil svare på spørsmålet frå representanten Torbjørn Andersen på vegner av miljøvernministeren. I påvente av at utsleppa av forsurande stoff igjen skal kome under dei nivåa som fører til skade på naturen, er kalking vårt viktigaste avbøtande tiltak. Kalkingsverksemda har dei siste åra omfatta om lag 3 000 lokale prosjekt og 24 nasjonale elvekalkingsprosjekt. Under handsaminga av forslaget til statsbudsjett for 2005 vedtok Stortinget at det skulle igangsetjast kalking også i Arendalsvassdraget. Miljøstyresmaktene har følgt opp dette vedtaket i 2005, og det er såleis bygt eit doseringsanlegg for kalk i vassdraget. I budsjettet for 2006 vart løyvinga til kalking redusert som eit resultat av overordna prioriteringar i den noverande situasjonen. Miljøvernministeren har lagt vekt på å innrette kuttet slik at dei negative konsekvensane totalt sett skal vere minst mogleg. Som følgje av dette kan kalkinga i Arendalsvassdraget ikkje setjast i gang slik det var planlagt. Miljøvernministeren vil følgje kalkingsverksemda nøye i tida framover, og ho vil kome attende til Stortinget med tiltak for å styrkje dette arbeidet, slik Stortinget bad om under handsaminga av Miljøverndepartementet sitt budsjett for 2006. Eg vil be om forståing for at eg – som setjestatsråd i denne saka – ikkje kan gå meir inn i detaljane omkring kalkinga i Arendalsvassdraget enn det som kom fram i mitt svar.